
Nr. 36335 / 22.10.2026
ANUNȚ
	Protejarea pajiștilor naturale, a zonelor umede și a speciilor sălbatice protejate

	Primăria municipiului Câmpulung Moldovenesc aduce la cunoștința cetățenilor, proprietarilor și utilizatorilor de terenuri, precum și fermierilor, necesitatea respectării obligațiilor legale privind protejarea pajiștilor naturale, a zonelor umede de mici dimensiuni și a speciilor de floră și faună sălbatică protejate.

	În urma informării transmise de Garda Națională de Mediu – Comisariatul Județean Suceava, vă reamintim:

- nu culegeți, nu tăiați, nu dezrădăcinați și nu distrugeți plantele protejate din habitatele lor naturale;
- nu degradați habitatele speciilor protejate prin depozitări de deșeuri, incendieri sau alte intervenții nelegale;
- nu efectuați lucrări de desecare, drenare, umplere ori nivelare a zonelor umede fără respectarea procedurilor legale și obținerea actelor de reglementare necesare, după caz;
- respectați regimul legal al pajiștilor permanente. Schimbarea categoriei de folosință și scoaterea acestora din circuitul agricol se pot realiza numai în condițiile legii;
- la efectuarea lucrărilor agricole și de întreținere a terenurilor, respectați măsurile de protecție aplicabile habitatelor și speciilor prezente.

	Protejarea speciilor sălbatice nu se limitează la terenurile situate în arii naturale protejate. Obligațiile legale se aplică și în afara acestora, în condițiile prevăzute de legislația în vigoare.
	Pajiștile naturale și zonele umede contribuie la reducerea riscului de inundații, protejarea solului, menținerea resurselor de apă și susținerea polenizatorilor.
	Nerespectarea prevederilor legale poate atrage răspunderea contravențională sau penală, după caz.
	Dacă observați distrugerea unor plante protejate ori degradarea habitatelor naturale, sesizați Primăria municipiului Câmpulung Moldovenesc sau Garda Națională de Mediu – Comisariatul Județean Suceava, indicând cât mai exact locul și situația constatată.

	Vă mulțumim pentru implicarea în protejarea patrimoniului natural al municipiului!

PRIMAR,
Negură Mihăiță

